LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL ŽEMĖS ŪKIO MINISTRO 2011 M. BALANDŽIO 18 D. ĮSAKYMO NR. 3D-345 „DĖL MELIORACIJOS PROGRAMOS INVESTICIJŲ PROJEKTŲ FINANSAVIMO TAISYKLIŲ PATVIRTINIMO“ PAKEITIMO

2018 m. liepos 4 d. Nr. 3D-449

Vilnius

P a k e i č i u Lietuvos Respublikos žemės ūkio ministro 2011 m. balandžio 18 d. įsakymą Nr. 3D-345 „Dėl Melioracijos programos investicijų projektų finansavimo taisyklių patvirtinimo“ ir išdėstau jį nauja redakcija:

„LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL MELIORACIJOS PROGRAMOS INVESTICIJŲ PROJEKTŲ FINANSAVIMO TAISYKLIŲ PATVIRTINIMO

Vadovaudamasis Lietuvos Respublikos melioracijos įstatymo 7 straipsnio 1 dalimi, Lietuvos Respublikos biudžeto sandaros įstatymo 5 straipsnio 1 dalimi, Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės taisyklėmis, patvirtintomis Lietuvos Respublikos Vyriausybės 2001 m. balandžio 26 d. nutarimu Nr. 478 „Dėl Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės taisyklių patvirtinimo“, Melioracijos programa 2018–2020 m., patvirtinta Lietuvos Respublikos žemės ūkio ministro 2018 m. kovo 26 d. įsakymu Nr. 3D-183 „Dėl Melioracijos programos 2018–2020 m. patvirtinimo“,

t v i r t i n u Melioracijos programos investicijų projektų finansavimo taisykles (pridedama).“

Žemės ūkio ministras Giedrius Surplys

PATVIRTINTA

Lietuvos Respublikos žemės ūkio ministro

2011 m. balandžio 18 d. įsakymu 3D-345

(Lietuvos Respublikos žemės ūkio ministro 2018 m. liepos 4 d. įsakymo Nr. 3D-449 redakcija)

MELIORACIJOS PROGRAMOS INVESTICIJŲ PROJEKTŲ FINANSAVIMO TAISYKLĖS

I SKYRIUS

BENDROSIOS NUOSTATOS

1.	Melioracijos programos investicijų projektų finansavimo taisyklės (toliau – Taisyklės) nustato valstybei nuosavybės teise priklausančių melioracijos statinių, esančių žemės savininkų ir kitų naudotojų žemėje, rekonstravimo darbų, atliekamų iš Žemės ūkio ministerijai skirtų valstybės biudžeto specialiųjų tikslinių dotacijų savivaldybių biudžetams, valstybės kapitalo investicijoms, finansavimo tvarką.

2.	Šios Taisyklės parengtos vadovaujantis Lietuvos Respublikos melioracijos įstatymo 7 straipsnio 1 dalimi, Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės taisyklėmis, patvirtintomis Lietuvos Respublikos Vyriausybės 2001 m. balandžio 26 d. nutarimu Nr. 478 „Dėl Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės taisyklių patvirtinimo“, Investicijų projektų rengimui taikomų reikalavimų aprašu, patvirtintu Lietuvos Respublikos finansų ministro 2001 m. liepos 4 d. įsakymu Nr. 201 „Dėl Investicijų projektų rengimui taikomų reikalavimų aprašo patvirtinimo“ (toliau – Investicijų projektų rengimui taikomų reikalavimų aprašas), ir Melioracijos programos 2018–2020 m., patvirtintos Lietuvos Respublikos žemės ūkio ministro 2018 m. kovo 26 d. įsakymu Nr. 3D-183 „Dėl Melioracijos programos 2018–2020 m. patvirtinimo“ (toliau – Melioracijos programa), nuostatomis.

iI SKYRIUS

PAGRINDINĖS SĄVOKOS IR SUTRUMPINIMAI

3.	Šiose Taisyklėse vartojami sutrumpinimai ir sąvokos:

3.1.	Agentūra – Nacionalinė mokėjimo agentūra prie Žemės ūkio ministerijos.

3.2.	Ministerija – Lietuvos Respublikos žemės ūkio ministerija.

3.3.	Žemės fondas – valstybės įmonė Valstybės žemės fondas.

3.4.	Išlaidų apmokėjimo įrodymo dokumentai – banko sąskaitos išrašai, kasos išlaidų orderiai, internetine bankininkyste besinaudojančių projektų vykdytojų pateikti išrašai, patvirtinti banko darbuotojo parašu, ar kiti dokumentai, kuriais įrodoma, kad pagal išlaidų pagrindimo dokumentus buvo atliktas mokėjimas.

3.5.	Išlaidų pagrindimo dokumentai – rangovų, paslaugų teikėjų ar prekių tiekėjų pateiktos PVM sąskaitos faktūros, perdavimo–priėmimo aktai, kuriais pagrindžiamos patirtos išlaidos.

3.6.	Išlaidų pagrindimo ir apmokėjimo įrodymo dokumentų suvestinė (toliau –Išlaidų pagrindimo suvestinė) – Melioracijos programos investicijų projekto vykdytojo užpildytas ir Agentūrai jos pačios nustatyta tvarka patvirtintos formos dokumentas, kuriame pateikiamas išlaidų pagrindimo ir apmokėjimo įrodymo dokumentų sąrašas ir kiti šioje formoje nurodyti dokumentai.

3.7.	Investicijų projektų atrankos komisija (toliau – Komisija) – Lietuvos Respublikos žemės ūkio ministro 2011 m. rugpjūčio 4 d. įsakymu Nr. 3D-608 „Dėl Investicijų projektų atrankos komisijos sudarymo, jos darbo reglamento ir investicijų projektų atrankos kriterijų patvirtinimo“ sudaryta komisija, atliekanti žemės ūkio ministro valdymo srities investicijų projektų atranką, teikianti siūlymus dėl jų įtraukimo į Valstybės investicijų programą bei valstybės lėšų, skirtų valstybės kapitalo investicijoms, paskirstymo ir tikslinimo.

3.8.	Melioracijos programos investicijų projektas (toliau – projektas) – visuma dokumentų, pagrindžiančių investavimo į valstybei nuosavybės teise priklausančių melioracijos sistemų, esančių žemės savininkų ir kitų naudotojų žemėje, rekonstravimą tikslus ir atitinkančių Melioracijos programos ir Investicijų projektų rengimui taikomų reikalavimų aprašo reikalavimus.

3.9.	Melioracijos programos investicijų projekto vykdytojas (toliau – projekto vykdytojas) – savivaldybės administracija, atsakinga už Melioracijos programos investicijų projektui įgyvendinti skirtų lėšų panaudojimą pagal paskirtį, lėšų naudojimo teisėtumą, ekonomiškumą, efektyvumą, rezultatyvumą ir prisiimtus įsipareigojimus.

3.10.	Melioracijos programos investicijų projekto vykdytojo vadovas (toliau – projekto vykdytojo vadovas) – savivaldybės administracijos direktorius arba Lietuvos Respublikos teisės aktų nustatyta tvarka jo įgaliotas asmuo, atsakingas už Melioracijos programos investicijų projektui įgyvendinti skirtų lėšų buhalterinės apskaitos organizavimą ir lėšų panaudojimą pagal paskirtį.

4.	Kitos šiose Taisyklėse vartojamos sąvokos apibrėžtos Lietuvos Respublikos melioracijos įstatyme.

Iii SKYRIUS

INSTITUCINĖ STRUKTŪRA

5.	Ministerija yra asignavimų valdytoja. Ministerija atsako už valstybės biudžeto lėšų, skirtų valstybės kapitalo investicijoms, naudojimą projektams įgyvendinti Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės taisyklių nustatyta tvarka.

6.	Agentūra atlieka šias funkcijas:

6.1.	išmoka projekto vykdytojams lėšas, teikia Ministerijai informaciją, reikalingą įtraukti į apskaitą ir atsiskaityti už Lietuvos Respublikos valstybės biudžeto asignavimus šiose Taisyklėse nustatyta tvarka arba pagal poreikį, siekiant užtikrinti efektyvų, veiksmingą ir tinkamą projektų įgyvendinimą ir priežiūrą;

6.2.	dalyvauja rengiant su Taisyklių įgyvendinimu susijusius teisės aktus, rengia ir tvirtina Agentūros darbo tvarkos aprašus;

6.3.	rengia ir tvirtina Išlaidų pagrindimo suvestinės formą;

6.4.	savo nustatyta tvarka atlieka projekto vykdytojo, kuriam buvo skirtos investicijos, priežiūrą, priima ir registruoja pateiktas Išlaidų pagrindimo suvestines ir kitus dokumentus, tikrina projekto vykdytojo minėtuose dokumentuose pateiktos informacijos teisingumą ir nurodytų išlaidų tinkamumą finansuoti, atlieka projekto vykdytojo Išlaidų pagrindimo suvestinėse pateiktų duomenų ir dokumentų patikrinimus vietoje, užtikrina, kad patikrinimai būtų tinkamai dokumentuoti;

6.5.	saugo su projektu susijusius dokumentus, užtikrina, kad šie dokumentai būtų prieinami institucijoms ir asmenims, turintiems teisę juos tikrinti;

6.6.	prireikus, teikia Ministerijai pasiūlymus dėl Taisyklių tikslinimo, kad tinkamai ir efektyviai būtų panaudojamos valstybės biudžeto lėšos.

7.	Žemės fondas atlieka melioracijos darbų ir melioracijos statinių valstybinę priežiūrą bei melioruotos žemės ir melioracijos statinių apskaitą.

Iv SKYRIUS

PAGRINDINIAI FINANSAVIMO PRINCIPAI

8. Projektai finansuojami pagal Žemės ūkio, maisto ūkio ir kaimo plėtros skatinimo programos priemonę „Valstybei nuosavybės teise priklausančių žemės savininkų ir kitų naudotojų žemėje esančių melioracijos statinių rekonstravimo ir remonto darbai“ (specialiųjų tikslinių dotacijų savivaldybių biudžetams lėšos). Pagal šią priemonę finansuojama 100 proc. visų tinkamų finansuoti projekto išlaidų, patirtų einamaisiais biudžetiniais metais.

9. Projektai finansuojami vadovaujantis Lietuvos Respublikos Vyriausybės nutarimu patvirtintu tam tikrų metų valstybės kapitalo investicijų paskirstymu pagal valstybės biudžeto asignavimų valdytojus ir investicijų projektus.

10. Naudos gavėjai – savivaldybės, kurios pagal Lietuvos Respublikos melioracijos įstatymo 7 straipsnio 3 dalį patikėjimo teise valdo ir naudoja valstybei nuosavybės teise priklausančius melioracijos statinius.

11. Tinkamos finansuoti projekto išlaidos (įskaitant PVM) :

11.1. melioracijos statinių rekonstravimo darbai;

11.2. melioracijos statinių tyrinėjimo ir projektavimo darbai;

11.3. melioracijos darbų techninė priežiūra;

11.4. melioracijos projektų ekspertizės išlaidos.

v SKYRIUS

INVESTICIJŲ PROJEKTŲ RENGIMAS, TEIKIMAS IR VERTINIMAS

12. Projektus rengia, tvirtina ir teikia Ministerijai savivaldybės Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės taisyklėse nustatyta tvarka. Naujiems investicijų projektams, siūlomiems įtraukti į tam tikrų metų Valstybės investicijų programą, pagrįsti turi būti taikomas sąnaudų ir naudos pagrindimo būdas.

13. Ministerijos struktūriniai padaliniai, atsakingi už melioracijos politikos formavimą ir Valstybės investicijų programos rengimą, įvertina savivaldybių pateiktus investicijų projektus, o esant trūkumų, per 5 darbo dienas nuo projekto gavimo dienos kreipiasi į savivaldybę dėl šių trūkumų ištaisymo. Savivaldybės investicijų projektus patikslina per 5 darbo dienas nuo pranešimo dėl nustatytų trūkumų gavimo iš Ministerijos dienos.

14. Projektai atrenkami ir siūlomi Finansų ministerijai įtraukti į Valstybės investicijų programą Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės taisyklėse nustatyta tvarka.

15. Lietuvos Respublikos Vyriausybės nutarimu patvirtintas valstybės kapitalo investicijų paskirstymas pagal investicijų projektus, Komisijos posėdžio protokolas ir teigiamai įvertinti projektai perduodami Agentūrai.

vI SKYRIUS

MELIORACIJOS DARBŲ FINANSAVIMAS IR ATSKAITOMYBĖ UŽ LĖŠŲ PANAUDOJIMĄ

16. Gavusi Taisyklių 15 punkte nurodytus dokumentus, Agentūra savo nustatyta tvarka su projektų vykdytojais sudaro projektų finansavimo sutartis (toliau – Sutartis). Sutartyje apibrėžiamos Sutarties šalys, Sutarties dalykas, šalių įsipareigojimai, apmokėjimo tvarka, šalių atsakomybė ir ginčų sprendimo tvarka. Sutarties forma tvirtinama Agentūros nustatyta tvarka.

17. Agentūra užsako ir išmoka lėšas projektų vykdytojams vadovaudamasi Valstybės pagalbos žemės ūkiui, maisto ūkiui, žuvininkystei ir kaimo plėtrai ir kitų iš valstybės biudžeto lėšų finansuojamų priemonių bendrųjų administravimo taisyklių, patvirtintų Lietuvos Respublikos žemės ūkio ministro 2010 m. lapkričio 8 d. įsakymu Nr. 3D-979 „Dėl Valstybės pagalbos žemės ūkiui, maisto ūkiui, žuvininkystei ir kaimo plėtrai ir kitų iš valstybės biudžeto lėšų finansuojamų priemonių bendrųjų administravimo taisyklių patvirtinimo“ (toliau – Bendrosios taisyklės), nustatyta tvarka.

18. Agentūra, sudariusi Sutartį su projekto vykdytoju, Taisyklių 17 punkte nustatyta tvarka, atsižvelgdama į tam tikrų metų biudžeto sąmatoje projektui įgyvendinti numatytų lėšų paskirstymą ketvirčiais, avansu užsako ir išmoka iki 60 proc. Sutartyje numatytos sumos (einamaisiais metais skirtų lėšų projektui įgyvendinti). Įgyvendinęs projektą, projekto vykdytojas iki Taisyklių 20.3 papunktyje nustatyto termino Agentūrai pateikia tarpinę Išlaidų pagrindimo suvestinę, deklaruodamas išlaidų pagrindimo dokumentų ir apmokėjimo įrodymo dokumentų sąrašą už visą išmokėtą avansą bei išlaidų pagrindimo dokumentų sąrašą likusiai projekto finansavimo sumai už faktiškai atliktus darbus. Likusią Sutartyje numatytą lėšų sumą Agentūra perveda projekto vykdytojui pagal išlaidų pagrindimo dokumentus.

19. Projekto įgyvendinimo metu, nekeičiant Sutarties, galimas perskirstymas tarp Sutartyje numatytų atlikti darbų kiekių ir tinkamų finansuoti išlaidų, nedidinant bendros lėšų sumos, skirtos projektui įgyvendinti einamaisiais metais. Išlaidos, nenumatytos Sutartyje arba viršijančios nustatytą projekto vertę, nefinansuojamos.

20. Projekto vykdytojas privalo teisės aktų nustatyta tvarka:

20.1. tvarkyti atskirą gautų lėšų panaudojimo finansinę apskaitą;

20.2. naudoti lėšas pagal paskirtį, lėšų panaudojimą pagrįsti dokumentais, turinčiais juridinę galią bei patvirtinančiais faktines išlaidas, ir juos pagal poreikį pateikti Agentūrai;

20.3. Sutartyje numatytam projekto vykdymo terminui pasibaigus, bet ne vėliau kaip iki lapkričio 15 d. Agentūrai pateikti tarpinę Išlaidų pagrindimo suvestinę;

20.4. gavęs likusią lėšų sumą, per 5 darbo dienas atsiskaityti su rangovu, paslaugų teikėju arba prekių tiekėju ir per 10 darbo dienų Agentūrai pateikti galutinę Išlaidų pagrindimo suvestinę atsiskaitant už visą projektą bei įvykdytų prekių, paslaugų ar darbų, susijusių su projekto įgyvendinimu, pirkimų medžiagą (apklausų pažymas, pirkimo komisijos protokolus, laimėjusiais pripažintus pasiūlymus, sudarytas sutartis ir kt.). Teikiamos viešųjų pirkimo dokumentų kopijos, susegtos į atskirą bylą ir patvirtintos projekto vykdytojo vadovo;

20.5. Ministerijai teikti informaciją Informacijos apie valstybės kapitalo investicijų panaudojimą pateikimo tvarkos apraše, patvirtintame Lietuvos Respublikos finansų ministro 2009 m. vasario 13 d. įsakymu Nr. 1K-037 „Dėl Informacijos apie valstybės kapitalo investicijų panaudojimą pateikimo tvarkos aprašo patvirtinimo“ nustatyta tvarka ir terminais;

20.6. Agentūrai arba Ministerijai pareikalavus, teikti kitą informaciją, reikalingą užtikrinti projekto vykdymo ir paskirtų asignavimų naudojimo teisėtumą;

20.7. nepanaudotų lėšų likutį grąžinti Agentūrai iki Išlaidų pagrindimo suvestinės pateikimo arba per Agentūros nustatytą terminą;

20.8. per Agentūros nustatytą terminą grąžinti lėšas, panaudotas ne pagal Sutartį / Taisykles, nurodytą paskirtį arba panaudotas nesilaikant Sutarties / Taisyklių sąlygų;

20.9. darbus ir paslaugas, kurių reikia projektui įgyvendinti (finansuojamus pagal Taisyklių 11 punktą), pirkti vadovaujantis Lietuvos Respublikos viešųjų pirkimų įstatymu, neviršijant vidutinių rinkos kainų;

20.10. paskirti savivaldybės atsakingą specialistą arba pirkti paslaugą melioracijos statinių rekonstravimo techninių projektų įgyvendinimo darbų techninei priežiūrai atlikti;

20.11. sudaryti sąlygas atsakingiems asmenims atlikti veiksmus, nurodytus Taisyklių 22, 29 ir 30 punktuose;

20.12. suteikti galimybę Žemės fondo atstovams stebėti ir tikrinti melioracijos statinių rekonstravimo techninių projektų darbus ir su jais susijusius dokumentus;

20.13. melioracijos statinių rekonstravimo techninių projektų darbų priėmimą organizuoti vadovaujantis Melioracijos techninio reglamento MTR 1.11.01:2006 „Melioracijos statinių pripažinimo tinkamais naudoti tvarka“, patvirtinta Lietuvos Respublikos žemės ūkio ministro 2006 m. sausio 31 d. įsakymu Nr. 3D-35 „Dėl melioracijos techninio reglamento MTR 1.11.01:2006 „Melioracijos statinių pripažinimo tinkamais naudoti tvarka“ patvirtinimo“;

20.14. padidinti rekonstruotų melioracijos statinių vertę ir pateikti Žemės fondui tai įrodančius dokumentus;

20.15. vykdyti projektą ir Sutarties sąlygas nepažeidžiant Lietuvos Respublikos teisės aktuose nustatytų reikalavimų.

20.16. užtikrinti, kad pagal šias Taisykles finansuojamos projekto išlaidos nebuvo, nėra ir nebus finansuojamos iš kitų finansavimo šaltinių (ES fondų ar kitų viešųjų lėšų).

21. Agentūra teikia Ministerijai Bendrųjų taisyklių XV skyriuje nustatytas ataskaitas.

22. Agentūra savo nustatyta tvarka atlieka 100 proc. galutinių Išlaidų pagrindimo suvestinių patikrinimą vietoje, t. y. patikrina, ar Išlaidų pagrindimo suvestinėse nurodytos išlaidos yra pagrįstos išlaidų pagrindimo ir išlaidų apmokėjimo įrodymo dokumentais bei atliktų darbų aktais, ar darbai ir paslaugos, kurių reikia projektui įgyvendinti, pirkti vadovaujantis Lietuvos Respublikos viešųjų pirkimų įstatymu.

23. Jeigu vertinant Išlaidų pagrindimo suvestines ar viešųjų pirkimų dokumentus kyla neaiškumų arba jiems tinkamai įvertinti trūksta informacijos, Agentūra siunčia projekto vykdytojui paklausimą, kuriame prašoma per Agentūros nustatytą, bet ne ilgesnį kaip 10 darbo dienų, terminą nuo paklausimo gavimo dienos pateikti trūkstamą informaciją ir (arba) dokumentus. Jei per Agentūros nustatytą laiką nepateikiama prašomų dokumentų ir (arba) informacijos, dokumentai vertinami pagal turimus duomenis.

viI SKYRIUS

VIEŠINIMAS

24. Siekdama viešo ir skaidraus lėšų panaudojimo, Agentūra skelbia informaciją apie projektus Bendrųjų taisyklių XII skyriuje nustatyta tvarka.

VIII SKYRIUS

LĖŠŲ PANAUDOJIMO KONTROLĖ IR ATSAKOMYBĖ

25. Už skirtų lėšų panaudojimą pagal tikslinę paskirtį, lėšų naudojimo teisėtumą, ekonomiškumą, efektyvumą, rezultatyvumą ir prisiimtus įsipareigojimus atsako projekto vykdytojas įstatymų nustatyta tvarka.

26. Už projekte ir kituose dokumentuose pateiktų duomenų teisingumą atsako juos pateikęs projekto vykdytojas.

27. Už skirtų lėšų buhalterinės apskaitos organizavimą ir lėšų panaudojimą pagal paskirtį atsako projekto vykdytojo vadovas.

28. Teisės aktų nustatyta tvarka sumažinus projekto finansavimą, projekto vykdytojas privalo užtikrinti, kad būtų pasiekti projekte numatyti pagrindiniai tikslai ir įvykdyti prisiimti įsipareigojimai, atitinkamai pagal sumažintą finansavimą.

29. Prireikus, Agentūra savo nustatyta tvarka gali atlikti užsakomąją patikrą vietoje. Projekto vykdytojas privalo leisti Agentūros darbuotojams atlikti patikras.

30. Sutartyje numatytų darbų patikrą vietoje gali atlikti ir Ministerijos atsakingi darbuotojai.

31. Už informacijos teikimą projektų vykdytojams projektų rengimo klausimais, investicijų projektų priėmimą, vertinimą ir reikiamos informacijos apie projektą teikimą Finansų ministerijai yra atsakinga Ministerija.

32. Už Sutarčių sudarymą, lėšų išmokėjimą projektų vykdytojams, lėšų apskaitą, lėšų panaudojimo kontrolę pagal šias Taisykles, informacijos apie projekto įgyvendinimą teikimą Ministerijai atsako Agentūra.

IX SKYRIUS

SANKCIJŲ TAIKYMAS

33.	Agentūra turi teisę sumažinti finansavimo lėšas, nutraukti Sutartį ir (arba) reikalauti grąžinti suteiktų lėšų avansą ar visas lėšas, jeigu projekto vykdytojas nevykdo Sutartyje ir šiose Taisyklėse numatytų įsipareigojimų:

33.1.	Agentūra nedelsdama informuoja projekto vykdytoją bei Ministeriją apie Sutarties ir Taisyklių pažeidimą, sustabdo mokėjimą. Ministerija priima sprendimą dėl finansavimo lėšų neskyrimo, nutraukimo arba sumažinimo ir apie tai informuoja Agentūrą, kuri apie priimtą sprendimą informuoja projekto vykdytoją.

33.2.	Projekto vykdytojas, gavęs Agentūros pranešimą dėl finansavimo lėšų sumažinimo, Sutarties nutraukimo ir (arba) finansavimo lėšų ar finansavimo lėšų avanso grąžinimo, privalo per pranešime nustatytą terminą įvykdyti reikalavimus ir apie įvykdymą raštu informuoti Agentūrą.

33.3. Projekto vykdytojas turi teisę atsisakyti Sutarties ir finansavimo lėšų, jeigu jis dar negavo finansavimo lėšų ar jų dalies, arba inicijuoti Sutarties nutraukimą šalių susitarimu, jei grąžinamos visos sumokėtos lėšos.

34. Grąžintinų lėšų administravimas vykdomas Bendrųjų taisyklių nustatyta tvarka.

X SKYRIUS

ATSAKOMYBĖ

35. Skundams nagrinėti Agentūra gali sudaryti specialią komisiją ir patvirtinti jos darbo reglamentą.

36. Projekto vykdytojas, nesutinkantis su Agentūros priimtais sprendimais, veikimu arba neveikimu, gali kreiptis į Lietuvos administracinių ginčų komisiją ar Vilniaus apygardos administracinį teismą teisės aktų nustatyta tvarka.

________